## Odluka o uvjetitma za podizanje robe koja je pod carinskim nadzorom prije obračuna i naplate carine i drugih opterećenja pri uvozu robe

### NN 62/1992 (3.10.1992.), Odluka o uvjetitma za podizanje robe koja je pod carinskim nadzorom prije obračuna i naplate carine i drugih opterećenja pri uvozu robe

# VLADA REPUBLIKE HRVATSKE

Na temelju članka 247. Carinskog zakona ("Narodne novine",
broj 53A/91, 33/92, 40/92 i 61/92), Vlada Republike Hrvatske, na sjednici
održanoj 2. listopada 1992. godine, donijela je

## ODLUKU

### o uvjetitma za podizanje robe koja je pod carinskim nadzorom prije obračuna i naplate carine i drugih opterećenja pri uvozu robe

I.

Robu koja je pod carinskim nadzorom carinski obveznik može podići poslije
obavljenog carinskog pregleda, a prije izvršenog obračuna i namirenja carine
i drugih uvoznih opterećenja (carinske obveze), ako Carinskoj upravi Republike
Hrvatske na ime osiguranja za pravodobno i cjelovito namirenje tih obveza
podnese pisanu garanciju banke (carinska garancija). Carinska garancija
podnosi se i za robu pod carinskim nadzorom smještenu u konsignacijskom
skladištu. Carinsku garanciju može podnijeti i poduzeće kojemu je carinski
obveznik povjerio obavljanje otpremničkih poslova u svezi sa carinjenjem
robe na koju se garancija podnosi. Iznimno, u razdoblju od 1. do 15. siječnja
tekuće godine, kao instrument za osiguranje namirenja carinskih obveza
u svezi s podizanjem ispod carinskog nadzora živih životinja, lako kvarljive
robe, rezervnih dijelova za tekuće održavanje i reprodukcijskog materijala
za kontinuirano održavanje procesa proizvodnje, može se nadležnoj carinarnici
podnijeti i barirani ček.

II.

Carinska garancija i barirani ček se mogu koristiti kao instrumenti
za osiguranje namirenja carinskih obveza za robu koja je pod carinskim
nadzorom, samo ako je podnositelj garancije odnosno bariranog čeka namirio
svoje prethodno dospjele carinske obveze osigurane putem podnošenja te
garancije odnosno bariranog čeka, o čemu uz garanciju odnosno barirari
ček podnosi i pisani dokaz o namirenju tih obveza. Odredba stavka 1. ove
točke ne primjenjuje se pri podizanju ispod carinskog nadzora živih životinja,
lako kvarljive robe i rezervnih dijelova za tekuće održavanje.

III.

Carinskom garancijom, izdanom za namirenje carinskih obveza za robu
koja se poslije obavljenog carinskog pregleda podiže ispod carinskog nadzora,
banka jamči Republici Hrvatskoj pravodobno i cjelovito namirenje carinskih
obveza u svezi s tom robom, ako ih u propisanom odnosno rješenjem carinarnice
utvrđenom roku ne namiri, podnositelj garancije. Carinska se garancija
iz točke I. ove odluke ne može povući dok se ne namire carinske obveze
za robu ocarinjenu u razdoblju važenja garancije.

IV.

Nakon obavljenog obračuna propisanih carinskih obveza nadležna carinarnica
popunjava virmanski nalog, (opći nalog za prijenos) i dostavlja ga s obračunom
carinskih obveza carinskom obvezniku odnosno po njemu ovlaštenom otpremniku,
radi njegovog namirenja u roku osam dana od dana primitka. obračuna carinskih
obveza. Danom primitka obračuna carinskih obveza prema stavku 1. ove točke
smatra se datum primitka označen u dostavnici. Danom namirenja carinskih
obveza prema stavku 1. ove točke, smatra se dan kada je izvršena uplata
na ime namirenja dospjelih carinskih obveza na račun koji označi carinarnica,
sukladno propisima o uplati prihoda proračuna Republike Hrvatske.

V.

Carinska uprava Republike Hrvatske, na osnovi evidencije koju vodi,
najmanje jedanput mjesečno sastavlja listu carinskih obveznika koji nisu
namirili carinske obveze po osnovi podizanja robe ispod carinskog nadzora
u propisanom roku, te o tome pismeno izvješćuje carinarnice.

VI.

Ako carinski obveznik odnosno podnositelj carinske garancije iz točke
I. ove odluke ne namiri obračunate carinske obveze u propisanom odnosno
rješenjem carinarnice utvrđenom roku. Carinska uprava Republike Hrvatske
dostavlja nalog za naplatu dospjelih a nenamirenih carinskih obveza nadležnoj
organizacijskoj jedinici Službe društvenog knjigovodstva Hrvatske, radi
njihovog namirenja na teret sredstava banke - izdavatelja carinske garancije.
Služba društvenog knjigovodstva Hrvatske izvršava nalog Carinske uprave
Republike Hrvatske za namirenje carinskih obveza iz stavka 1. ove točke
na teret sredstava banke - izdavatelja carinske garancije do konačnog namirenja
tih obveza, osim sredstava koja po zakonu ne mogu biti predmet izvršenja.
Služba društvenog knjigovodstva Hrvatske neće izvršiti zahtjev za naplatu
dospjelih carinskih obveza na teret banke - izdavatelja carinske garancije,
samo ako je pokrenut stečajni postupak protiv te banke. U tom slučaju Služba
društvenog knjigovodstva Hrvatske, bez odgode, izvješćuje Carinsku upravu
Republike Hrvatski radi provedbe postupka prisilne naplate.

VII.

Ovlašćuje se ministar financija da na prijedlog direktora Carinske uprave
Republike Hrvatske donese propise za izvršavanje ove odluke.

VIII.

Prema carinskim garancijama koje su do dana stupanja na snagu ove odluke
podnijete Carinskoj upravi Republike Hrvatske, odnosno carinarnicama u
njenom sklopu, može se podizati roba koja je pod carinskim nadzorom u roku
30 dana od stupanja ove odluke na snagu.

IX.

Danom stupanja na snagu ove odluke prestaje važiti Odluka o uvjetima
za podizanje robe koja je pod carinskim nadzorom prije uplate carine i
drugih uvoznih pristojbi ("Sluibeni list" br. 2/82, 9/91, 40/91
i "Narodne novine" br. 53A/91, 33/92, 40/92 i 61/92).

X.

Ova odluka stupa na snagu osmi dan od dana objave u " Narodnim
novinama".

Klasa: 413-04/92-01/13

Urbroj : 5030116-92-1

Zagreb, 2. listopada 1992.

Predsjednik

**Hrvoje Šarinić, v. r**

Odluka, NN 62/1992-1660